ઘણી વખત આપણાં કેટલાંક જ્ઞાતિમંડળોનાં સંમેલનો વગેરેના કાર્યક્રમોમાં પ્રમુખ અને અન્ય હોદ્દેદારો માઇક પકડી રાખીને ઓડિયન્સ ઉપર કંટાળાજનક શબ્દોથી બળાત્કાર ગુજારતા હોય છે. કેટલાક હોદ્દેદારો અથવા સ્પોન્સર્સને જો સ્ટેજ પર માઇક ન આપવામાં આવે તો તેઓ નારાજ થઈ જાય છે અને પછી જેમ ફાવે તેમ આક્રોશ ઠાલવવા માંડે છે! મને એ જ નથી સમજાતું કે વક્તા પાસે રજૂ કરવાનો કોઈ નવો વિચાર કે મુદ્દો જ ન હોય તો શા માટે એણે માઇક પાસે જવું જ જોઈએ? જોકે ક્યારેક એવું પણ બને છે કે ઓડિયન્સમાં કોઈ પ્રતિભાશાળી વ્યક્તિ કે વક્તા બેઠેલા હોય ત્યારે આયોજકો તેમને સ્ટેજ પર પરાણે ખેંચી જતા હોય છે અને બે મિનિટ બોલવા આગ્રહ કરતા હોય છે. આવા વખતે એ વક્તા ના પાડી શકે એવી સ્થિતિ નથી હોતી, કારણ કે થોડુંક સંબંધનું ઋણ પણ એમાં ભાગ ભજવતું હોય છે. એ વક્તાને એ જ આયોજકો ક્યારેક સ્ટેજ પર માન-સન્માન સાથે બોલાવતા હોય છે એટલે એમની સામે પોતાની કર્તવ્યભાવના જાળવી રાખવી વક્તા માટે કમ્પલ્સરી બની જાય છે.